
Аб асноўных арыенцірах макраэканамічнай палітыкі дзяржаў – членаў Еўразійскага эканамічнага саюза на 2024–2025 гады


Вышэйшы Еўразійскі эканамічны савет вырашыў:
1. Зацвердзіць прыкладзеныя асноўныя арыенціры макраэканамічнай палітыкі дзяржаў – членаў Еўразійскага эканамічнага саюза на 2024–2025 гады.
2. Рэкамендаваць урадам і нацыянальным (цэнтральным) банкам дзяржаў – членаў Еўразійскага эканамічнага саюза ўлічваць пры правядзенні макраэканамічнай палітыкі зацверджаныя гэтым Рашэннем асноўныя арыенціры макраэканамічнай палітыкі дзяржаў – членаў Еўразійскага эканамічнага саюза на 2024–2025 гады.
3. Еўразійскай эканамічнай камісіі праводзіць аналіз мер, якія рэалізуюцца дзяржавамі – членамі Еўразійскага эканамічнага саюза ў сферы макраэканамічнай палітыкі, і ацэньваць адпаведнасць такіх мер асноўным арыенцірам макраэканамічнай палітыкі дзяржаў – членаў Еўразійскага эканамічнага саюза на 2024–2025 гады, зацверджаным гэтым Рашэннем.
4. Гэта Рашэнне ўступае ў сілу з даты яго афіцыйнага 
апублікавання.

АСНОЎНЫЯ АРЫЕНЦІРЫ
макраэканамічнай палітыкі дзяржаў – членаў Еўразійскага эканамічнага саюза на 2024–2025 гады

Гэты дакумент распрацаваны ў адпаведнасці з Дагаворам аб Еўразійскім эканамічным саюзе ад 29 мая 2014 года і вызначае найбольш важныя для эканомік дзяржаў – членаў Еўразійскага эканамічнага саюза (далей адпаведна – дзяржавы-члены, Саюз) каротка- і сярэднетэрміновыя задачы, а таксама ўтрымлівае рэкамендацыі па іх вырашэнні.
Гэты дакумент арыентаваны на дасягненне асноўных мэт Саюза, вызначаных Дагаворам аб Еўразійскім эканамічным саюзе ад 29 мая 2014 года, і мэт, устаноўленых Асноўнымі напрамкамі эканамічнага развіцця Еўразійскага эканамічнага саюза, зацверджанымі Рашэннем Вышэйшага Еўразійскага эканамічнага савета ад 16 кастрычніка 2015 г. № 28, а таксама на рэалізацыю Стратэгічных напрамкаў развіцця еўразійскай эканамічнай інтэграцыі да 2025 года, зацверджаных Рашэннем Вышэйшага Еўразійскага эканамічнага савета ад 11 снежня 2020 г. № 12.
I. Асноўныя тэндэнцыі развіцця сусветнай эканомікі
Эканамічнае развіццё дзяржаў-членаў у 2022–2023 гадах адбывалася ва ўмовах рэзкіх змяненняў стану сусветнай эканомікі. Аднаўленчы рост пасля пандэміі каранавіруснай інфекцыі COVID-19 аказаўся кароткачасовым і няўстойлівым. Важным фактарам, які паўплываў на змяненне дынамікі развіцця сусветнай эканомікі, стала ўзмацненне ўплыву геапалітычных аспектаў на глабальныя эканамічныя працэсы.
Увядзенне ў дачыненні да некаторых краін эканамічных санкцый і абмежаванняў, якія наносяць урон усёй сістэме міжнароднага гандлю, паўплывала на ўзмацненне незбалансаванасці гандлёвых і фінансавых сувязей у сусветнай эканоміцы. У сваю чаргу, разбалансіроўка міжнародных вытворча-лагістычных ланцужкоў і перанакіраванне інвестыцыйных і вытворчых патокаў знізілі для многіх краін магчымасць доступу да тавараў, паслуг, фінансаў і тэхналогій і ўзмацнілі дыспрапорцыі эканамічнага развіцця ў глабальным маштабе.
У выніку прырост сусветнага ВУП, паказаўшы аптымістычную аднаўленчую дынаміку ў 2021 годзе, знізіўся ў 2022 годзе да 3,4 працэнта, а ў 2023 годзе, па ацэнках міжнародных арганізацый, запаволіцца да 2,8 працэнта з далейшай стабілізацыяй значэння гэтага паказчыка на ўзроўні 3 працэнтаў.
Разбалансіроўка геаэканамічных працэсаў суправаджалася глабальным ростам цэн. У 2022 годзе, па даных міжнародных арганізацый, інфляцыя ў свеце дасягнула 8,7 працэнта, што стала самым высокім значэннем з пачатку XXI стагоддзя. Перабоі ў ланцужках паставак, глабальныя змяненні ў структуры сусветных энергетычных рынкаў і рост трансакцыйных і лагістычных выдаткаў аказалі стрымальны ўплыў на аб’ёмы вытворчасці і прывялі да павышэння кошту тавараў і паслуг, у той час як заканчэнне перыяду дзеяння каранавірусных абмежаванняў выклікала дынамічнае аднаўленне попыту. У сукупнасці з фарміраваннем збыткоўнай ліквіднасці з прычыны колькаснага змякчэння грашова-крэдытнай палітыкі вядучых нацыянальных (цэнтральных) банкаў свету, якое цягнулася доўгі час, і стымулюючых бюджэтных мер у большасці найбуйнейшых эканомік гэта стварыла ўмовы для крытычнага ўзмацнення дысбалансаў попыту і прапановы як на сусветных, так і на лакальных рынках і росту інфляцыі да рэкордна высокіх значэнняў. У другой палове года на фоне зніжэння аб’ёмаў стымулявання і прыняцця антыінфляцыйных мер дынаміка спажывецкіх цэн запаволілася. Па выніках 2023 года чакаецца зніжэнне глабальнага росту спажывецкіх цэн да 7 працэнтаў.
Рынкі сыравінных рэсурсаў і харчавання былі адзначаны высокай валатыльнасцю і рэкорднымі цэнамі, што было асабліва характэрна для энергетычных рэсурсаў. Пік росту цэн на іх прыпаў на сярэдзіну 2022 года і быў звязаны з перафарматаваннем сыравінных рынкаў пад уздзеяннем геапалітычных шокаў і санкцыйных абмежаванняў. У далейшым на фоне фарміравання новых гандлёвых сувязей і пераарыентацыі патокаў энергетычных рэсурсаў цэны на іх знізіліся і сталі менш валатыльнымі. Падтрыманню цэн на энергетычныя рэсурсы дапамагалі зніжэнне рызык рэцэсіі ў сусветнай эканоміцы, рост дзелавой актыўнасці ў Кітайскай Народнай Рэспубліцы (Кітай), а таксама дасягнутыя дамоўленасці аб зніжэнні здабычы нафты ў рамках АПЕК+.
Харчовыя цэны на працягу 2 апошніх гадоў знаходзяцца вышэй за доўгатэрміновы трэнд. Па даных Харчовай і сельскагаспадарчай арганізацыі Аб’яднаных Нацый, цэны на харчаванне дасягнулі піка ў сакавіку 2022 г., пачаўшы затым паступовае зніжэнне. Разам з ростам вытворчых і лагістычных выдаткаў значны ўплыў на цэны аказала абмежаванасць даступнасці шэрага харчовых тавараў на фоне ўздзеяння геапалітычных шокаў. Рынак харчавання, як і шэраг іншых сыравінных рынкаў, сутыкнуўся з прымяненнем некаторымі краінамі абмежавальных і пратэкцыянісцкіх мер у міжнародным гандлі, што дадаткова зніжае харчовую бяспеку ў найбольш бедных краінах.
Асноўным драйверам росту сусветнай эканомікі па-ранейшаму застаюцца краіны Паўднёва-Усходняй Азіі. У 2022 годзе кітайская эканоміка пад дзеяннем каранавірусных абмежаванняў, якія працягваюцца, не дасягнула запланаваных тэмпаў росту, абмежаваўшыся 3 працэнтамі, аднак ужо з пачатку 2023 года рост ВУП Кітая паскорыўся пад уплывам рэалізацыі адкладзенага попыту, дынамічнага паскарэння сферы паслуг і мэтавай дзяржаўнай падтрымкі будаўнічага сектара і высокатэхналагічных вытворчых кампаній. На 2023 год Народны банк Кітая прагназуе прырост ВУП на ўзроўні 5 працэнтаў, што адпавядае пастаўленай Урадам Кітайскай Народнай Рэспублікі мэце. Індыйская эканоміка, паказаўшы ў 2021 годзе тэмп росту, блізкі да двухзначнага, у 2022 годзе запаволілася да 7,2 працэнта, аднак ВУП гэтай краіны па-ранейшаму расце тэмпамі, якія істотна перавышаюць сярэднесусветнае значэнне. Гэтаму дапамагаюць мэтавае стымуляванне ключавых галін вытворчасці і рэалізацыя маштабных інфраструктурных праектаў. На 2023–2024 фінансавы год Рэзервовы банк Індыі прагназуе рост ВУП на ўзроўні 6,5 працэнта.
У адрозненне ад азіяцкіх краін, тэмпы росту эканомік еўрапейскіх і паўночнаамерыканскіх краін аказаліся ніжэйшымі за сярэднесусветныя значэнні. У II квартале 2023 г. эканоміка Еўрапейскага саюза паказала нулявы рост, што выклікана зніжэннем чыстага экспарту на фоне слабай дынамікі дзяржаўных выдаткаў і выдаткаў хатніх гаспадарак. У эканоміцы Злучанага Каралеўства Вялікабрытаніі і Паўночнай Ірландыі таксама, як і ў папярэднім квартале, назіраўся рост, блізкі да нулявога значэння, падтрыманы станоўчым укладам ад спажывання хатніх гаспадарак і дзяржаўных выдаткаў. У гэты ж перыяд станоўчы тэмп росту эканомікі Злучаных Штатаў Амерыкі падтрымліваўся ў асноўным за кошт спажывецкіх выдаткаў. Скарачэнне бюджэтных стымулаў і павышэнне працэнтных ставак вядучымі нацыянальнымі (цэнтральнымі) банкамі значна астудзілі глабальны попыт і аказалі стрымальны ўплыў на тэмпы эканамічнага росту як у найбуйнейшых еўрапейскіх і паўночнаамерыканскіх краінах, так і ў краінах, якія развіваюцца.
Па ацэнках міжнародных арганізацый, эканамічны рост у краінах, якія развіваюцца, у сярэднетэрміновай перспектыве стабілізуецца на ўзроўні каля 4 працэнтаў. У 2022 годзе інфляцыя ў групе гэтых краін вырасла да 9,8 працэнта, што стала максімальным значэннем за апошнія 2 дзесяцігоддзі. Высокая доля імпартных тавараў на рынках краін, якія развіваюцца, у сукупнасці з нестабільнасцю іх нацыянальных валют прывялі да павышэння ўзроўню спажывецкіх цэн з прычыны імпарту інфляцыі як праз увоз тавараў канечнага спажывання, так і праз выкарыстанне ў нацыянальнай вытворчасці імпартных кампанентаў. Пры гэтым узмацненне жорсткасці ўмоў крэдытавання ў найбуйнейшых эканоміках свету вядзе да росту кошту знешняга фінансавання для эканомік, якія развіваюцца, і адтоку капіталу, ствараючы ў найбольш уразлівых краінах эканамічную сітуацыю, якая характарызуецца адначасова высокай інфляцыяй, зніжэннем устойлівасці доўгу і павольным ростам ВУП.
Па меры развіцця новага тэхналагічнага ўкладу ва ўсім свеце ўзрастае роля высокатэхналагічных вытворчасцей, заснаваных на прымяненні нана-, біяінжынерных, інфармацыйных, лічбавых і адытыўных тэхналогій. Калі перыяд пандэміі быў адзначаны паскораным ростам фармацэўтычнай і медыцынскай прамысловасці, тэлекамунікацыйных паслуг, відэа- і камп’ютарнай тэхнікі, сістэм кіравання базамі даных, электроннага гандлю і аддаленай занятасці, то ў 2022–2023 гадах асаблівую значнасць стала набываць шырокае ўкараненне штучнага інтэлекту, беспілотных транспартных сродкаў, робататэхнічных устройстваў, аэракасмічных сістэм, развіццё сродкаў і спосабаў перадачы даных, а таксама медыятэхналогій. Пераход да новага тэхналагічнага ўкладу і актывізацыя «зялёнай» павесткі вядуць да змянення структуры энергаспажывання на карысць узнаўляльных крыніц энергіі і павышаюць запатрабаванасць тэхналогій энергазберажэння і энергаэфектыўнасці. Зніжэнне кліматычных рызык і экалагізацыя эканомікі становяцца важным складнікам стратэгій развіцця большасці краін свету і міжнародных арганізацый.
Такім чынам, у апошнія гады сусветная эканоміка развівалася ва ўмовах дзеяння шэрага ўзаемаўзмацняльных шокаў: пандэмія каранавіруснай інфекцыі COVID-19, нарастанне геапалітычнай напружанасці, харчовы і энергетычны крызісы, рэзкі рост інфляцыі. У гэтых умовах запавольванне тэмпаў глабальнага росту разам з павышанай інфляцыяй і ростам даўгавой уразлівасці ўскладняюць для многіх краін дасягненне Мэт устойлівага развіцця ААН, зніжаючы патэнцыял інвеставання ў стратэгічна важныя сферы, здольныя стаць асновай для далейшага ўстойлівага эканамічнага развіцця ў сусветным маштабе. Гэта патрабуе ўзмацнення міжнароднага супрацоўніцтва і сумесных намаганняў урадаў, нацыянальных інстытутаў і міжнародных арганізацый для забеспячэння эканамічнага дабрабыту ў сярэдне- і доўгатэрміновай перспектыве.
II. Развіццё эканомік дзяржаў-членаў у 2022–2023 гадах
У 2022–2023 гадах эканамічная дынаміка ў дзяржавах-членах была рознанакіраванай. Рост геапалітычнай напружанасці і ўзмацненне санкцыйнага ціску ў дачыненні да асобных дзяржаў-членаў прывялі да зніжэння ВУП у цэлым па Саюзе па выніках 2022 года на 1,6 працэнта. У 2022 годзе ў Рэспубліцы Арменія тэмпы эканамічнага росту павялічыліся з 5,8 да 12,6 працэнта, у Кыргызскай Рэспубліцы – з 5,5 да 6,3 працэнта, запаволіўся рост у Рэспубліцы Казахстан з 4,3 да 3,2 працэнта. Спад эканамічнай актыўнасці зафіксаваны ў Рэспубліцы Беларусь – на 4,7 працэнта і ў Расійскай Федэрацыі – на 2,1 працэнта. У I паўгоддзі 2023 г. эканамічная дынаміка ў Рэспубліцы Арменія і Кыргызскай Рэспубліцы некалькі запаволілася (да 10,5 і 3,9 працэнта адпаведна), у Рэспубліцы Казахстан – паскорылася да 5 працэнтаў. Эканомікі Рэспублікі Беларусь і Расійскай Федэрацыі маюць тэндэнцыю да аднаўлення, дынаміка ВУП у гэтых дзяржавах-членах у I паўгоддзі 2023 г. выйшла ў абсяг дадатных значэнняў і склала 2,0 і 1,6 працэнта адпаведна.
Вытворчасць прадукцыі сельскай гаспадаркі ў рамках Саюза ў 2022 годзе павялічылася на 9,4 працэнта за кошт пазітыўнай дынамікі ва ўсіх дзяржавах-членах. Аб’ём выкананых будаўнічых работ вырас на 5,1 працэнта, пасажыраабарот – на 4,1 працэнта. У той жа час выпуск прамысловай прадукцыі ў Саюзе скараціўся на 0,6 працэнта, а грузаабарот – на 2,7 працэнта за кошт зніжэння гэтых паказчыкаў у шэрагу дзяржаў-членаў, абумоўленага знешнімі фактарамі.
За I паўгоддзе 2023 г. прамысловая вытворчасць у цэлым па Саюзе вырасла на 2,4 працэнта, у першую чаргу за кошт пазітыўнай дынамікі ў апрацоўчым сектары. На фоне фарміравання новых вытворчых сувязей, пашырэння альтэрнатыўных каналаў паставак і развіцця імпартазамяшчальных вытворчасцей актывізавалася вытворчасць харчовых прадуктаў, адзення і абутку, машын і абсталявання, камп’ютараў, электрычнага абсталявання, транспартных сродкаў.
Інфляцыйны фон у дзяржавах-членах у 2022 годзе заставаўся павышаным. Асноўны ўклад у рост цэн у большасці дзяржаў-членаў, за выключэннем Расійскай Федэрацыі, унесла харчовая інфляцыя. Ва ўсіх дзяржавах-членах у перыяды пікаў інфляцыя дасягала двухзначных узроўняў. Для стрымлівання дынамікі росту спажывецкіх цэн дзяржавы-члены прымалі меры, накіраваныя на яго абмежаванне, а таксама на змякчэнне ўздзеяння інфляцыі на ўзровень дабрабыту насельніцтва. Прынятыя меры дапамагалі макраэканамічнай стабілізацыі, стрымліванню наступстваў распаўсюджвання знешніх шокаў і ахове зберажэнняў насельніцтва. У выніку прынятых мер у I паўгоддзі 2023 г. інфляцыйныя працэсы ва ўсіх дзяржавах-членах істотна запаволіліся.
Інвестыцыі ў асноўны капітал у 2022 годзе ў рамках Саюза выраслі на 4,3 працэнта ў гадавым выяўленні, што амаль у 2 разы менш, чым годам раней. Гэта адбылося ва ўмовах нарастаючага адтоку фінансавых сродкаў. Па ацэнцы Еўразійскай эканамічнай камісіі, вываз капіталу прыватным сектарам з Саюза па выніках 2022 года вырас больш чым у 2,5 раза ў параўнанні з 2021 годам і перавысіў 200 млрд дол. ЗША.
Дынаміка інвестыцый у асноўны капітал у дзяржавах-членах была рознанакіраванай. Рост інвестыцыйнай актыўнасці ў 2022 годзе назіраўся ў Рэспубліцы Арменія, Рэспубліцы Казахстан і Кыргызскай Рэспубліцы, што пераважна забяспечвалася за кошт унутраных крыніц фінансавання. Пазітыўная дынаміка ў гэтых дзяржавах-членах захоўваецца і ў 2023 годзе. У Расійскай Федэрацыі ў 2022 годзе зафіксавана запавольванне гадавога прыросту інвестыцый з 8,6 да 4,6 працэнта, а ў Рэспубліцы Беларусь скарачэнне інвестыцый у асноўны капітал дасягнула 19,1 працэнта ад аб’ёму папярэдняга года. Разам з тым фінансавыя сродкі, якія выбылі з замежных крыніц, ва ўказаных дзяржавах-членах былі ў асноўным замешчаны за кошт унутраных рэсурсаў і ўзаемных інвестыцый з іншых дзяржаў-членаў. У I паўгоддзі 2023 г. у Рэспубліцы Беларусь інвестыцыйная актыўнасць перайшла ў абсяг дадатных значэнняў, склаўшы 7,1 працэнта, а ў Расійскай Федэрацыі паскорылася да 7,6 працэнта.
Маштабны ўплыў фінансавых і эканамічных абмежаванняў запатрабаваў ад дзяржаў-членаў, закранутых іх уздзеяннем, павелічэння памеру бюджэтнага імпульсу для падтрымкі эканамічнай актыўнасці, а таксама аб’ёмаў фінансавання, накіраваных на садзейнічанне структурнай перабудове эканомік. Міграцыя капіталу і рабочай сілы з Расійскай Федэрацыі і Рэспублікі Беларусь унесла ўклад у паляпшэнне макраэканамічных паказчыкаў у іншых дзяржавах-членах, паколькі гэта станоўча адбілася на павышэнні дзелавой актыўнасці і дынаміцы падатковых паступленняў. Нягледзячы на пазбяганне негатыўнага развіцця сітуацыі ў бюджэтным сектары, у 2023 годзе рызыкі ў бюджэтнай сферы асобных дзяржаў-членаў працягваюць захоўвацца. Ва ўсіх дзяржавах-членах бюджэт на 2023 год запланаваны дэфіцытным. Прыярытэтамі бюджэтнай палітыкі дзяржаў-членаў застаюцца сацыяльная сфера, інфраструктурныя праекты, падтрымка малога і сярэдняга прадпрымальніцтва, інавацыйнае і тэхналагічнае развіццё.
Па выніках 2022 года ў большасці дзяржаў-членаў, за выключэннем Кыргызскай Рэспублікі, палепшыўся стан рахунку бягучых аперацый ва ўмовах высокіх цэн на тавары, якія экспартуюцца. Спрыяльная цэнавая кан’юнктура кампенсавала негатыўнае ўздзеянне на паказчыкі знешняга гандлю дзяржаў-членаў ад запавольвання росту сусветнай эканомікі, а таксама ад увядзення гандлёвых і абмежавальных мер у дачыненні да Рэспублікі Беларусь і Расійскай Федэрацыі. У I паўгоддзі 2023 г. прафіцыт гандлёвага балансу ў Рэспубліцы Казахстан і Расійскай Федэрацыі знізіўся адносна супастаўнага перыяду 2022 года. У Рэспубліцы Беларусь сальда гандлёвага балансу перайшло да дэфіцыту, а ў Рэспубліцы Арменія і Кыргызскай Рэспубліцы яго дэфіцыт пашырыўся. Вырашальны ўклад у дынаміку ўнесла павелічэнне імпарту тавараў ва ўсіх дзяржавах-членах, якое падтрымлівалася ростам эканамічнай актыўнасці ў Саюзе. Дадатковым фактарам у Рэспубліцы Казахстан і Расійскай Федэрацыі было зніжэнне сусветных цэн на біржавыя тавары, якія экспартуюцца гэтымі дзяржавамі-членамі. У частцы геаграфічнай структуры знешняга гандлю назіраецца пераарыентацыя асобных гандлёвых патокаў з дзяржаў-членаў на перспектыўныя рынкі краін Паўднёва-Усходняй Азіі, Афрыкі і Блізкага Усходу, якія хутка растуць. Прырост паставак тавараў дзяржаў-членаў на рынкі Кітая і Рэспублікі Індыі практычна кампенсаваў скарачэнне тавараабароту з заходнімі краінамі.
Станоўчая дынаміка ўзаемнага гандлю была забяспечана перанакіраваннем гандлёвых патокаў на ўнутраны рынак Саюза. У студзені – чэрвені 2023 г. аб’ём узаемнага гандлю паміж дзяржавамі-членамі павялічыўся больш чым на 13 працэнтаў. Доля абароту ўзаемнага гандлю ў знешнегандлёвым абароце Саюза за год павялічылася з 13 да 18 працэнтаў, што адлюстроўвае рост значнасці ўнутранага рынку Саюза.
Дзяржавы-члены ў 2022–2023 гадах сутыкнуліся з шэрагам беспрэцэдэнтных знешніх шокаў, якія аказалі ўплыў на іх эканамічнае развіццё. Макраэканамічная палітыка дзяржаў-членаў у гэты перыяд была накіравана на забеспячэнне цэнавай, бюджэтнай і фінансавай стабільнасці і адаптацыю эканомік да змененых умоў. У сярэднетэрміновай перспектыве асноўныя рызыкі для эканамічнага развіцця дзяржаў-членаў звязаны з нарастаннем тэхналагічнага адставання дзяржаў-членаў ад вядучых краін свету на фоне недастатковых тэмпаў росту інвестыцый у асноўны капітал, высокай долі імпарту тэхналогій і недастатковых аб’ёмаў капіталаўкладанняў у сферу даследаванняў, распрацовак і інавацый.
III. Асноўныя арыенціры макраэканамічнай палітыкі дзяржаў-членаў 
на 2024–2025 гады і меры, якія рэкамендуюцца 
па іх дасягненні
Па ацэнках міжнародных арганізацый, глабальная эканамічная дынаміка ў сярэднетэрміновай перспектыве будзе стрыманай. Згодна з данымі міжнародных арганізацый, сусветны эканамічны рост у 2024–2025 гадах складзе каля 3 працэнтаў штогод.
У Саюзе з улікам паступовага зніжэння ўплыву знешніх шокаў на эканомікі дзяржаў-членаў, адаптацыі насельніцтва і бізнесу да новых умоў гаспадарання, нармалізацыі інфляцыйных працэсаў і аднаўлення ўнутранага попыту, а таксама зыходзячы з прагназаваных даных дзяржаў-членаў чакаецца паступовае павышэнне тэмпаў эканамічнага росту да 2,4 працэнта ў 2024 годзе і 3,0 працэнта ў 2025 годзе. Эканамічны рост у Рэспубліцы Арменія і Кыргызскай Рэспубліцы некалькі запаволіцца з улікам паступовага зніжэння ўплыву станоўчых трансгранічных эфектаў, звязаных з міграцыйным прытокам і павелічэннем аб’ёму грашовых пераводаў. У Рэспубліцы Арменія рост эканомікі ў сярэднетэрміновым перыядзе прагназуецца на ўзроўні 7 працэнтаў, у Кыргызскай Рэспубліцы – 4,7–5,0 працэнта. У Рэспубліцы Казахстан на фоне зніжэння інфляцыі, змякчэння грашова-крэдытных умоў і станоўчай дынамікі інвестыцый чакаецца павышэнне тэмпаў эканамічнага росту, які ў 2024–2025 гадах складзе 5,0–5,6 працэнта. Па меры структурнай трансфармацыі фінансавых і гандлёвых сувязей у Рэспубліцы Беларусь і Расійскай Федэрацыі ідзе працэс паступальнага аднаўлення дзелавой і спажывецкай актыўнасці, аднак зніжэнне кошту і аб’ёмаў экспарту, умераная дынаміка даходаў насельніцтва і рызыкі ўзмацнення жорсткасці санкцый могуць аказаць паніжальны ціск на эканамічныя перспектывы ў сярэднетэрміновым перыядзе. Згодна з прагнознымі данымі, у Рэспубліцы Беларусь рост эканомікі паскорыцца да 3,8 працэнта ў 2024 годзе і 6,0 працэнта ў 2025 годзе, у Расійскай Федэрацыі складзе 2,3 працэнта штогод. У выніку эканамічнае развіццё ў рамках Саюза ў 2024–2025 гадах будзе дастаткова стрыманым і падвержаным уплыву знешніх фактараў.
У сярэднетэрміновым перыядзе чакаецца паступовая нармалізацыя сусветных інфляцыйных працэсаў. Мяркуецца, што глабальны рост цэн у 2024 годзе складзе 4,9 працэнта, а ў 2025 годзе – 3,9 працэнта. З прычыны асцярогі адносна фінансавай стабільнасці вядучыя нацыянальныя (цэнтральныя) банкі перайшлі да больш асцярожнага перагляду працэнтных ставак. Пры гэтым базавая інфляцыя ў большасці краін свету ўсё яшчэ застаецца на павышаным узроўні.
У сферы глабальных фінансаў асноўныя рызыкі звязаны з нарошчваннем аб’ёмаў запазычанняў у спалучэнні з узмацненнем жорсткасці доступу да фінансавання і высокімі працэнтнымі стаўкамі, што ўзмоцніць фактары макраэканамічнай уразлівасці і можа аказаць негатыўны ўплыў на бюджэтную і даўгавую ўстойлівасць у краінах з высокім узроўнем доўгу. У дзяржавах-членах у выпадку рэалізацыі рызык узмацнення ціску на даходны складнік дзяржаўнага бюджэту пры захаванні высокага ўзроўню выдаткаў і пагаршэнні кан’юнктуры даўгавога рынку можа спатрэбіцца прыняцце мер у сферы падтрымання бюджэтнай збалансаванасці і кіравання доўгам, накіраваных у тым ліку на зніжэнне кошту запазычанняў.
Забеспячэнне макраэканамічнай устойлівасці з’яўляецца найважнейшай умовай для бесперабойнай і эфектыўнай работы эканамічнай сістэмы. Для актывізацыі працэсаў эканамічнага развіцця дзяржаў-членаў крытычна важна арыентаваць макраэканамічную палітыку на стварэнне спрыяльных умоў для ўмацавання эканамічнага патэнцыялу, росту інвестыцый і пашырэння вытворчасці тавараў і паслуг, што ў сваю чаргу стане асновай для дасягнення доўгатэрміновай макраэканамічнай стабільнасці.
Найважнейшым фактарам, які будзе ўплываць на дынаміку эканамічных працэсаў у Саюзе ў сярэднетэрміновай перспектыве, стане маштаб прытоку інвестыцый у вытворчы сектар эканомікі. На фоне значнага адтоку капіталу з Саюза, а таксама зніжэння даступнасці знешніх фінансавых рэсурсаў асаблівую значнасць набываюць унутраныя крыніцы фінансавання эканомікі і ўзаемныя інвестыцыі дзяржаў-членаў. У апошнія гады падтрымку інвестыцыям у асноўным забяспечвае захаванне пазітыўнага бюджэтнага імпульсу ў асобных дзяржавах-членах, аднак магчымасці для далейшага нарошчвання дзяржаўных выдаткаў абмежаваны. Далейшыя перспектывы выкарыстання бюджэтных сродкаў знаходзяцца ў плоскасці павышэння эфектыўнасці і выніковасці дзяржаўных інвестыцый.
Зніжэнню залежнасці нацыянальных фінансавых сістэм ад негатыўных знешніх фактараў будзе дапамагаць захаванне тэндэнцыі да павелічэння разлікаў паміж суб’ектамі дзяржаў-членаў у нацыянальных валютах.
Ва ўмовах узрастання дэмаграфічных рызык важна і далей дапамагаць развіццю адзінага рынку працоўных рэсурсаў у рамках Саюза, фарміруючы камфортныя ўмовы для захавання і прытоку ў дзяржавы-члены інавацыйна мыслячых, высокакваліфікаваных кадраў.
Дзяржавам-членам трэба аб’яднаць намаганні па ўмацаванні сваёй вытворчай базы і развіцці рэальнага сектара эканомікі. Ва ўсіх дзяржавах-членах ступень зносу асноўных фондаў знаходзіцца на ўзроўні каля 40 працэнтаў і вышэй і працягвае павялічвацца, пры гэтым у дзяржавах-членах ёсць істотны патэнцыял развіцця, звязаны з абнаўленнем і дазагрузкай вытворчых магутнасцей. Першаступеннай задачай павінна стаць наладжванне вырабу ўласнага тэхналагічнага абсталявання, на базе якога стануць магчымымі абнаўленне, пашырэнне і мадэрнізацыя вытворчасці ў ключавых сферах, што дазволіць павысіць прадукцыйнасць працы і створыць значны мультыплікатыўны эфект для эканомік дзяржаў-членаў.
Развіццё кааперацыйных сувязей у прамысловай, аграпрамысловай, інфраструктурнай сферах павінна забяспечыць дзяржавы-члены высокатэхналагічнай і сучаснай прадукцыяй, якая вырабляецца ў рамках Саюза. У цяперашні час у Саюзе ствараецца механізм, які прадугледжвае падтрымку прамысловых ініцыятыў і аказанне фінансавага садзейнічання пры рэалізацыі дзяржавамі-членамі сумесных кааперацыйных праектаў у галінах прамысловасці. Мяркуецца, што гэты механізм пачне дзейнічаць у 2024 годзе. Разам з тым пасля апрабацыі распрацаванага механізма прапануецца разгледзець магчымасць больш шырокага ўкаранення яго ў практыку, павялічваючы колькасць сумесных вытворчасцей і якасць прадукцыі, якая вырабляецца ў рамках Саюза.
Выкарыстанне пераваг кааперацыі і ўкараненне новых тэхналагічных рашэнняў на аснове кансалідацыі намаганняў дзяржаў-членаў дазволяць зрабіць прадукцыю, якая вырабляецца ў рамках Саюза, канкурэнтаздольнай і запатрабаванай на ўнутраным і знешнім рынках. Улічваючы ўзрослую значнасць забеспячэння функцыянавання ўнутранага рынку Саюза, важна накіраваць намаганні на яго дынамічнае развіццё, ліквідацыю бар’ераў і максімальнае скарачэнне абмежаванняў і выключэнняў, выбудоўванне новых лагістычных схем і ліквідацыю «вузкіх месцаў» у інфраструктуры. Трэба развіваць розныя формы продажу і дастаўкі тавараў ад вытворцы да спажыўца для пашырэння рынкаў збыту, уключаючы электронны і арганізаваны (біржавы) гандаль, аптовыя і лагістычныя цэнтры, якія дазваляюць скараціць час дастаўкі і аптымізаваць цэны на ўнутраным таварным рынку. Уяўляецца асабліва актуальным задзейнічаць патэнцыял развіцця адзінага рынку паслуг у рамках Саюза, які дазволіць скараціць выдаткі бізнесу, знізіць кошт і павысіць якасць паслуг для насельніцтва дзяржаў-членаў.
На міжнародным узроўні трэба выбудоўваць новыя вытворчыя, лагістычныя і гандлёвыя сувязі, выкарыстоўваючы спрыяльнае геаграфічнае становішча дзяржаў-членаў і магчымасці наладжвання і ўмацавання раўнапраўных і ўзаемавыгадных адносін з трэцімі краінамі па перспектыўных напрамках.
У 2024–2025 гадах рашэнне задач па паляпшэнні макраэканамічнага асяроддзя, нарошчванні інвестыцый у развіццё вытворчасці, павышэнні навукова-тэхналагічнага і вытворчага патэнцыялу, рэалізацыі еўразійскіх кааперацыйных праектаў, а таксама па пашырэнні магчымасцей унутранага рынку Саюза і развіцці міжнароднага эканамічнага супрацоўніцтва створыць умовы для выхаду ў перспектыве на траекторыю штогадовага прыросту ВУП Саюза тэмпамі, якія перавышаюць тэмпы развіцця сусветнай эканомікі.
У наступны перыяд дзяржавам-членам для вырашэння пастаўленых задач рэкамендуецца накіраваць намаганні на рэалізацыю наступных мер.

Стварэнне спрыяльных макраэканамічных умоў для нарошчвання аб’ёмаў інвестыцый, у тым ліку:
падтрыманне стабільнасці цэн;
развіццё выкарыстання нацыянальных валют дзяржаў-членаў для ажыццяўлення разлікаў ва ўзаемным гандлі;
забеспячэнне прамых узаемных каціровак нацыянальных валют і павышэнне ліквіднасці біржавых валютных рынкаў дзяржаў-членаў;
правядзенне бюджэтнай кансалідацыі, у тым ліку шляхам аптымізацыі бюджэтных выдаткаў і накіравання бюджэтных сродкаў на карысць выдаткаў з найбольшым сацыяльна-эканамічным эфектам;
прыцягненне для фінансавання бюджэтнага дэфіцыту сродкаў у нацыянальнай валюце дзяржаў-членаў для мінімізацыі валютных рызык;
развіццё кааперацыі шляхам рэалізацыі сумесных кааперацыйных праектаў, у тым ліку мадэрнізацыі і (або) пашырэння існуючай вытворчасці пры дапамозе выкарыстання інструментаў фінансавання, прадугледжаных правам Саюза;
працяг работы па развіцці механізмаў зніжэння рызык для рознічных інвестараў і спажыўцоў фінансавых паслуг, у тым ліку шляхам павышэння фінансавай граматнасці і развіцця інфармацыйнага ўзаемадзеяння паміж фінансавымі арганізацыямі, аператарамі сувязі і органамі дзяржаўнай улады.
Развіццё навукова-тэхналагічнага патэнцыялу Саюза, у тым ліку:
правядзенне сумесных даследаванняў дзяржаў-членаў у сферы навукова-тэхналагічнага і інавацыйнага развіцця на аснове сумесна вызначаных прыярытэтаў навукова-тэхнічнага прагрэсу;
распрацоўка і рэалізацыя стратэгічнай праграмы навукова-тэхнічнага развіцця Саюза, якая мае рамачны характар;
стварэнне і рэалізацыя дзяржавамі-членамі сумесных маштабных высокатэхналагічных праектаў, здольных стаць сімваламі еўразійскай інтэграцыі;
аб’яднанне намаганняў па лакалізацыі высокатэхналагічных вытворчасцей на тэрыторыях дзяржаў-членаў у прыярытэтных для дзяржаў-членаў напрамках;
развіццё лічбавых тэхналогій у галінах эканомік дзяржаў-членаў, лічбавай трансфармацыі рынкаў тавараў, паслуг, капіталу і рабочай сілы;
рэалізацыя праграмы павышэння кваліфікацыі даследчыкаў (уключаючы магістрантаў, аспірантаў) пры дапамозе ўзаемных стажыровак у навуковых арганізацыях і ВНУ дзяржаў-членаў у адпаведнасці з Рэкамендацыяй Калегіі Еўразійскай эканамічнай камісіі ад 22 жніўня 2023 г. № 18;
прапрацоўка пытанняў, якія датычацца збліжэння кваліфікацыйных патрабаванняў па найбольш запатрабаваных прафесіях на рынку працы Саюза і парадку пацвярджэння прафесійных кваліфікацый.
Умацаванне вытворчай базы дзяржаў-членаў і развіццё кааперацыі ў рэальным сектары, у тым ліку:
стварэнне ўмоў для развіцця прамысловага супрацоўніцтва паміж дзяржавамі-членамі ў адпаведнасці з асноўнымі напрамкамі прамысловага супрацоўніцтва, якія зацвярджаюцца Еўразійскім міжурадавым саветам;
развіццё кааперацыйных сувязей прамысловых комплексаў дзяржаў-членаў, фарміраванне еўразійскіх вытворчых ланцужкоў, пашырэнне ўдзелу ў іх малых і сярэдніх прамысловых кампаній;
развіццё супрацоўніцтва з дзяржавамі, міжнароднымі арганізацыямі і міжнароднымі інтэграцыйнымі аб’яднаннямі ў частцы прымянення ў рамках Саюза найлепшых сусветных практык, развіцця міжнароднай вытворчай і навукова-тэхнічнай кааперацыі, стварэння ўмоў для прасоўвання прамысловых тавараў на рынкі трэціх краін;
садзейнічанне ўстанаўленню дзелавых сувязей паміж навукова-даследчымі арганізацыямі, інстытутамі развіцця і прамысловымі прадпрыемствамі дзяржаў-членаў;
развіццё супрацоўніцтва дзяржаў-членаў у сферы лічбавай трансфармацыі прамысловасці;
развіццё высокатэхналагічных сектараў аграпрамысловага комплексу, якія істотна зніжаюць залежнасць ад паставак з трэціх краін;
уніфікацыя заканадаўства дзяржаў-членаў у сферах выпрабавання сартоў і насенняводства сельскагаспадарчых раслін у адпаведнасці з пералікам мер, зацверджаным Рашэннем Вышэйшага Еўразійскага эканамічнага савета ад 21 мая 2021 г. № 7;
працяг работы па развіцці ўзаемадзеяння дзяржаў-членаў у галіне энергазберажэння, павышэння энергаэфектыўнасці і выкарыстання ўзнаўляльных крыніц энергіі па напрамках, якія ўяўляюць узаемны інтарэс;
рэалізацыя мерапрыемстваў, накіраваных на эфектыўнае выкарыстанне транзітнага патэнцыялу і каардынацыю развіцця транспартнай інфраструктуры еўразійскіх транспартных калідораў;
працяг работы па ўстанаўленні ў тэхнічных рэгламентах Саюза патрабаванняў да прадукцыі, заснаваных на перадавых міжнародных і рэгіянальных стандартах (з улікам дастатковых пераходных перыядаў, неабходных для падрыхтоўкі прамысловасці да пераходу на такія патрабаванні, і асаблівасцей дзяржаў-членаў), якія ствараюць умовы і магчымасці для вытворчасці канкурэнтаздольнай, высокатэхналагічнай і інавацыйнай прадукцыі.
Развіццё ўнутранага рынку Саюза і пашырэнне экспартных магчымасцей, у тым ліку:
ліквідацыя бар’ераў, скарачэнне выключэнняў і абмежаванняў, а таксама недапушчэнне ўзнікнення новых бар’ераў на ўнутраным рынку Саюза;
падрыхтоўка і ўзгадненне праекта палажэння аб распрацоўцы, фінансаванні і рэалізацыі сумесных праектаў Саюза;
працяг фарміравання агульнага біржавога (арганізаванага) рынку тавараў у рамках Саюза;
фарміраванне агульнага электраэнергетычнага рынку, агульнага рынку газу, агульных рынкаў нафты і нафтапрадуктаў Саюза;
працяг работы па стварэнні агульнага рынку транспартных паслуг і фарміраванні адзінай транспартнай прасторы ў рамках Саюза;
прапрацоўка пытання вызначэння мэтазгоднасці пашырэння наменклатуры тавараў для фарміравання індыкатыўных балансаў попыту і прапановы па асобных сельскагаспадарчых таварах і харчаванні;
актывізацыя фарміравання ў рамках Саюза адзінага рынку паслуг;
стварэнне спрыяльных умоў для развіцця электроннага гандлю ў рамках Саюза;
працяг работы па інтэнсіфікацыі гандлёва-эканамічнага супрацоўніцтва з трэцімі бакамі з мэтай пашырэння экспартных магчымасцей;
забеспячэнне функцыянавання Еўразійскай перастраховачнай кампаніі;
прапрацоўка магчымасці ўдзелу дзяржаў – назіральнікаў пры Саюзе ў асобных ініцыятывах у рамках Саюза;
выбудоўванне сістэмнага дыялогу з ключавымі рэгіянальнымі эканамічнымі аб’яднаннямі, міжнароднымі і рэгіянальнымі арганізацыямі з мэтай наладжвання ўзаемавыгаднага супрацоўніцтва і прасоўвання інтарэсаў Саюза на сусветным рынку.

